Δημήτρης Θεοφάνης

Ο Δημήτρης Θεοφάνης (Ναύπακτος, 31 Μαΐου 1933 - Αθήνα, 3 Αυγούστου 2024) ήταν διεθνής Έλληνας ποδοσφαιριστής του Παναθηναϊκού των δεκαετιών '50 και '60.

Το 1935 η οικογένεια Θεοφάνη μετακόμισε στην Αθήνα και εγκαταστάθηκε στην περιοχή του Βύρωνα. Το ψευδώνυμο «Λώρης», με το οποίο ο Θεοφάνης υπήρξε γνωστός στους φιλάθλους και στους ποδοσφαιρικούς κύκλους, οφείλεται στον ποδοσφαιριστή του ΠΑΟ Λάκη Πετρόπουλο ―όνομα που το είχε πάρει από τον «Χοντρό και Λιγνό»― εξαιτίας των λίγων κιλών που είχε στην αρχή της καριέρας του ο Θεοφάνης. 

Το 2015 εκδόθηκε από τον οίκο Gutenberg  το βιβλίο του «Γήπεδο Αλεξάνδρας και “Πράσινης Τσόχας”», μια αυτοβιογραφική μαρτυρία για τα χρόνια του Πολέμου και της Κατοχής, για το ελληνικό ποδόσφαιρο και τους Έλληνες ποδοσφαιριστές και για την αγαπημένη του ομάδα, τον Παναθηναϊκό.

Τον συνέδεε πολύχρονη βαθιά και αργότερα οικογενειακή φιλία με το Βαγγέλη Πανάκη, τέτοια ώστε η κόρη του Πανάκη να βαφτίσει το δεύτερο εγγονό του Θεοφάνη. Για κακή σύμπτωση, ο Θεοφάνης παρουσίαζε το βιβλίο του "Γήπεδο Αλεξάνδρας και πράσινης τσόχας" στο Δημαρχείο Βύρωνα τη μέρα που πέθανε ο αδελφικός του φίλος και κουμπάρος. 

Ηταν παντρεμένος και είχε ένα γιό. Η σύζυγός του απεβίωσε τον Απρίλιο του 2024.

Απεβίωσε από καρδιακή ανακοπή  στην Αθήνα στις 3 Αυγούστου 2024, σε ηλικία 91 ετών.

 Καριέρα 
Scouter

Ο Δημήτρης Θεοφάνης ως scouter του Παναθηναϊκού ήταν αυτός που έφερε στην ομάδα τον Χουάν Ραμόν Ρότσα.

 Σε συλλογικό επίπεδο 
Ο Θεοφάνης ξεκίνησε ως ποδοσφαιριστής της Νέας Ελβετίας την περίοδο 1948-1953, όταν έγινε και η συγχώνευση Αθηναϊκού-Νέας Ελβετίας. Κατά την περίοδο της θητείας του (1956-1958) μετείχε στην Εθνική Ενόπλων Δυνάμεων. Για μια δεκαετία, από το 1956 έως το 1965, υπήρξε ένας από τους βασικούς παίκτες του Παναθηναϊκού (αγωνίστηκε βασικός στη θέση του αριστερού εξτρέμ στον Παναθηναϊκό σε 246 παιχνίδια πετυχαίνοντας 79 γκολ) με συμπαίκτες όπως οι Βουτσαράς, Πανάκης,Παπαεμμανουήλ, Μπενάρδος, Δομάζος, Τζουνάκος, Κουρτζίδης, Λινοξυλάκης, Αγγελόπουλος, Νεμπίδης, Καμάρας, Παπαντωνίου, Ανδρέου, Σούρπης, Λουκανίδης, Παπουλίδης, Ροκίδης κ.ά.  Ο Παναθηναϊκός στο τέλος της δεκαετίας του 1950 είχε συγκροτήσει μια από τις καλύτερες ομάδες, αφού κέρδισε πέντε πρωταθλήματα και, μάλιστα, το ένα αήττητο. Αξίζει να σημειωθεί ότι φόρεσε και τη φανέλα του Ηλυσιακού.Ως ποδοσφαιριστής έχει αγωνισθεί στον Μέγα Αλέξανδρο Μελβούρνης και στην ελληνοαμερικανική ομάδα της Νέας Υόρκης.

 Τίτλοι 
 5 Πρωταθλήματα: 1960, 1961, 1962, 1964, 1965
 2 Πρωταθλήματα Αθηνών: 1957, 1959

 Στις εθνικές ομάδες 
Κατά τη διάρκεια της καριέρας του εκλήθη να συμμετάσχει σε πολλούς αγώνες της Εθνικής Ελλάδος (αγωνίστηκε 6 φορές με την Εθνική Ελλάδας).

Προπονητής
Από το 1966 έως το 2002 υπήρξε προπονητής όλων των ομάδων του Παναθηναϊκού, αλλά και πολλών άλλων ελληνικών ομάδων, μεταξύ άλλων στις Αθηναϊκό, Καβάλα, Κέρκυρα, Παναιγιάλειο, Εορδαϊκό, Παναιτωλικό, Ηλυσιακό, Χανιά (για λίγο),  Εθνικό Πειραιά (η τελευταία ομάδα χρονικά που διατέλεσε προπονητής) και στη μεγάλη του αγάπη Δόξα Βύρωνα.  Την περίοδο 1985-1992 διετέλεσε προπονητής στις ομάδες της Νιγηρίας Leventis United και National Owerri, όπου κατέκτησε πέντε πρωταθλήματα και ένα Κύπελλο  Νιγηρίας, καθώς και της Ολυμπιακής Ομάδας της Νιγηρίας με επιτυχία στους Ολυμπιακούς αγώνες της Σεούλ το 1988.

 Σύλλογος Παλαιμάχων Παναθηναϊκού 

Μετείχε ενεργά στο Σύλλογο Παλαιμάχων Ποδοσφαιριστών του Παναθηναϊκού ως Αντιπρόεδρος του σωματείου. 

 Παραπομπές 

Κατηγορία:Έλληνες ποδοσφαιριστές
Κατηγορία:Έλληνες προπονητές ποδοσφαίρου
Κατηγορία:Επιθετικοί ποδοσφαιριστές
Κατηγορία:Λήμματα που χρειάζονται παραπομπές
Κατηγορία:Λήμματα που χρειάζονται παραπομπές από 01/2010
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Παναθηναϊκού
Κατηγορία:Ποδόσφαιρο-επέκταση
Κατηγορία:Προπονητές ποδοσφαίρου Παναιτωλικού